Tinchlik uchun Nobel mukofoti laureatlari roʻyxati. Norvegiya Nobel qoʻmitasi har yili Tinchlik uchun Nobel mukofotini „xalqlar oʻrtasidagi birodarlik, doimiy qoʻshinlarni yoʻq qilish yoki ularning sonini qisqartirish, tinchlik kongresslarini oʻtkazish va ragʻbatlantirish uchun eng koʻp ish qilgan kishiga“ topshiradi. Nobel vasiyatiga koʻra, mukofot Norvegiya Nobel qoʻmitasi tomonidan tasarruf etiladi va Norvegiya parlamenti tomonidan saylangan besh kishidan iborat qoʻmita tomonidan topshiriladi. Tarixi. Har bir laureat medal, diplom va pul mukofoti bilan taqdirlanadi. Bu har yili kimyo, fizika, adabiyot, tinchlik, fiziologiya yoki tibbiyot sohasidagi ulkan hissalari uchun beriladigan Alfred Nobelning (1896-yilda vafot etgan) 1895-yilgi vasiyatnomasiga koʻra taʼsis etilgan. Xususiyatlari. Tinchlik uchun Nobel mukofoti har yili Osloda, Norvegiya qiroli ishtirokida, 10-dekabr, Nobel vafot etgan kunda topshiriladi va Stokgolmda topshirilmaydigan yagona Nobel mukofoti hisoblanadi. Boshqa mukofotlardan farqli oʻlaroq, Tinchlik uchun Nobel mukofoti baʼzida jismoniy shaxsga emas, balki tashkilotlarga ham beriladi. Tinchlik uchun Nobel mukofoti birinchi marta 1901-yilda 150 782 shved kroni (2008-yilda 7 731 004 kronga teng) qiymatiga ega boʻlgan holda Frédéric Passy va Henry Dunantga, 2022-yilda esa Ales Byalyatski, Rossiyaning Memorial jamiyati va Fuqarolar erkinligini himoya qilish markaziga berildi. Laureatlar. 2022-yil holatiga koʻra tinchlik uchun Nobel mukofoti 110 nafar shaxs va 27 ta tashkilotga topshirilgan. Bugungi kunga qadar 18 nafar ayol bu yoʻnalishda Nobel mukofotiga munosib koʻrilgan. Faqatgina ikkita tashkilot bu yoʻnalishdagi Nobel mukofotini bir necha marotaba qoʻlga kitritishgan: Xalqaro Qizil Xoch qo'mitasi uch marta (1917, 1944 va 1963) va Birlashgan Millatlar Tashkilotining Qochqinlar bo'yicha Oliy Komissarligi boshqarmasi ikki marta (1954 va 1981). 19 yil davomida tinchlik uchun Nobel mukofoti topshirilmagan.